Een sterf toe trein ontspoor - Ongelukke - Republikein
Tuesday, March 30th, 16:49:19
Een sterf toe trein ontspoor
17 March 2021 | Ongelukke
Irene-Mari van der Walt op Swakopmund – Die rustigheid op Swakopmund is gister oor die etensuur met 'n harde slag van knarsende metaal verstoor toe 'n goederetrein met vier lokomotiewe en minstens 25 waens ontspoor het.
Volgens noodpersoneel op die toneel was vier mense in die ongeluk omstreeks 13:30 betrokke, van wie een noodlottig beseer is.
Aansienlike skade is ook aangerig en treindienste na en vanaf Walvisbaai is vir eers ontwrig.
Nooddienste het gesukkel om die oorledene se liggaam te verwyder wat in een van die ontspoorde lokomotiewe vasgevang was.
"Die loko[motief ] lê op sy kop. Dit moet eers gelig word voor ons hom kan verwyder," het mnr. Adri Goosen, hoof van die brandweer op Swakopmund, verduidelik.
Volgens Goosen was dit 'n wegholtrein en hy is van mening dat spoed vir die ongeluk verantwoordelik was.
"Daar was vier mense op die trein. Twee het afgespring en twee het op die trein gebly. Van die twee wat op die trein gebly het, is een beseer en die ander een het gesterf," het hy bevestig.
'n Derde persoon is vir skok behandel.
Beweringe dat die trein se remme gefaal het, kon nie bevestig word nie.
Lede van die nooddienste op die toneel het bevestig dat die trein 'n vrag steenkool gedra het wat vir die uitvoermark bestem is. Vier leë swaelsuurtenkwaens het ook ontspoor.
TransNamib het in 'n verklaring bevestig die maatskappy se noodprotokol is ná die ongeluk ingestel.
"TransNamib betreur hierdie voorval en sal beskikbare bronne gebruik om ondersoek in te stel."
Die goewerneur van die Erongostreek, mnr. Neville Andre, het die ongeluk as 'n tragedie beskryf en inwoners gevra om van die toneel weg te bly sodat dit ongehinderd opgeruim kan word.
"Hopelik sal TransNamib ons laat weet sodat sulke situasies in die toekoms vermy en verhoed kan word. Ons innige meegevoel met die familie van die oorledene."
'ONGELUK WAT WAG OM TE GEBEUR'
Me. Ciske Howard, voorsitter van die Erongo-streeksraad, was op die toneel en is van mening die streek het verwag dat só 'n ongeluk sou gebeur.
"Die treine maak hier 'n skerp draai. Ons het dit al lank voor oë om die treine buite die dorp te laat verbygaan. Indien 'n trein met 'n plofbare of vlambare vrag ontspoor, kan dit 'n yslike ramp wees. Die spoorlyn is te na aan die dorp. Daar is geboue regoor die straat," sê sy.
Volgens Howard moet dringend ingegryp word. "Ons as die streeksbestuur sal met TransNamib en die dorpsbestuur moet vergader om 'n alternatief te vind."
Mnr. Chris Priilaid, wat by 'n onderneming regoor die ongelukstoneel werk, stem met Howard saam dat dié draai 'n probleem vir treine is. "Ons het in die kombuis gesit tydens ons middagete en 'n yslike slag gehoor wat soos donderweer geklink het. Ons het uitgegaan en gesien die trein lê," sê hy.
Priilaid sê hy het van kennisse verneem dat die trein teen 'n hoë spoed by 'n vulstasie aan die buitewyke van Swakopmund verby gery het.